spekskiet | Herriemerrie
Die liewe mens
Ek vind dit nogal interessant dat daar Menseregte is en Vroueregte. Alhoewel, dit behoort eintlik geen verrassing te wees nie. 'n Vrou is mos nie 'n mens nie.
Nee, regtig! Dit staan in die Bybel. Gaan lees maar self.
Aan die einde van die skepping is die mens geskape om 'n oog oor alles te hou. Dit is nou wat ons vandag 'n man noem. Natuurlik het hy nie alleen die mas op gekom nie. Daarom het God die mens geneem en 'n diep slaap oor hom gebring. 'n Ribbebeen is geneem en die vrou is daaruit geskep. Die mens het toe 'n maat gehad. Daar was dus 'n mens en 'n vrou.
Sien julle nou? 'n Vrou is dus nie 'n mens nie. Dit is 'n goeie ding ook.
'n Paar hoofstukke verder staan dit juis dat God spyt is dat Hy die mens geskep het. Njannies, gaan lees maar self. Maar ek het nog nie die stuk gekry waar dit stand dat God spyt is dat hy die vrou geskep het nie.
Terloops, die Bybel vermeld ook nie dat God die mens weer wakker gemaak het nie.
#@# geheime organisasie
Ek moet seker self 'n geheime organisasie uitdink. Baie moeliker as 'n mens sal dink. Olga het reeds 'n vigilante groep wat die kinders sal wreek. Ek is seker sy sal my daar toelaat en ek hoop ek kry 'n graaf borsspeld. So ek moet iets anders gaan soek.
Julle weet al teen die tyd dat dit nie veel neem om my te amuseer nie. Gee my net iets waarvan al die drade nie vas is nie of as 2 en 2 nie 4 maak nie. Dan praat ek nie eers van 'n som sonder 'n antwoord nie. Net omdat dit 'n gevestige Geskiedenis feit is, beteken nie noodwendig dat ek dit sal glo nie. As iets nie vir my sin maak nie, gaan ek dit bevraagteken of my eie teorie vorm. Dit maak dan seker van my 'n sameswerings teoretikus.
As ek dus 'n geheime organisasie kan stig, sal dit 'n groep wees wat die storie agter die storie gaan soek. As 'n groep sal ons dus elke ding waaroor ons (ek) wonder gaan ondersoek tot ons nie meer wonder nie. Daar sal natuurlik twee bene moet wees: die ondersoekers en die ontwikkelaars. Die ondersoekers sal nie ver kan kom sonder 'n tydmasjien nie. Die ontwikkelaars sal onder andere een moet ontwikkel. Ek dink iets soos Mannemarak se ruimteskip. Klein, maar weerstandbiedend teen gif en 'n taai klap.
Oe! Die moontlikhede. Maar voordat ek weggevoer raak, moet ek eers aan aansluitingskriteria dink. Ek soek mense wat buite die boks kan dink, maar terselfde tyd krities kan dink. Hulle sal die perdedrolle van die feite moet kan onderskei. Hulle moet moet in beroepe wees of belangstellings hê wat ons doel sal bevoorbeeld. Hulle moet natuurlik aanvaar dat hulle deel van 'n geheime organisasie is en besef dat hulle nooit krediet vir hulle bevindinge of ontwikkelings sal kry nie. Hulle sal dit ook nie kan gebruik om hulle eie agendas na te streef nie.
Ons ontmoet plek moet 'n weggesteekte museum wees. Ons sal die museum natuurlik oor tyd kan vol maak. Ek hou nie van tattoeërmerke nie, dus sal ons maar juweliersware gebruik as identifikasie. Ek is nog nie presies seker wat nie, dit moet iets wees wat nie juis aandagtrek nie, maar dit moet so duidelik soos daglig wees vir die wat weet waarvoor om te kyk. Iets wat vir mans en vrouens werk, dus dalk 'n ring op 'n sekere vinger. Ek wil nou ook nie onnodige kanse vat nie, dus moet almal dalk ook 'n mikroskyfie hê vir positiewe identifikasie. Tensy die ontwikkelaars 'n DNA toets kan ontwikkel wat iemand binne 2 sekondes kan identifiseer.
Ek moet ook nog besluit wat ons met die inligting gaan doen. Aan die eenkant sal jy dit onder die wêreld se neuse wil vryf, maar onthou dat nog steeds 'n geheime organisasie is. Dit sal dus anoniem gepubliseer moet word of as fiksie bemark moet word. Niemand glo mos fiksie nie, tensy dit natuurlik 'n geloof uitmekaar haal.
Die organisasie kan maar iets wees waaroor mense wonder. Wonder, maar nooit die antwoord kry nie. Dit sal mos ons werk wees. Net die amptelike lede sal presies weet waaroor dit gaan.
Nou kort ek net die wêreld se ekonomie. Dalk moet ek eerder 'n ander lewende planeet gaan kaap en klaarkry.
Breinvasbrand: Watse organisasie se kenteken is hieronder:
Breinlosbrand: Scrapydo was reg met Muizenberg.
Independence day (die een wat op 4 Julie gevier word), Halloween, Thanksgiving, Black Friday, Santa Clause . . . Ek het regtig niks daarteen nie, mits dit in Amerika gevier word. My probleem is dat ons in Suid-Afrika is. Ons onafhanklikheid van Engeland het ons op 31 Mei gekry en dit het net mooi niks met Abraham Lincoln te doen gehad nie. Toegegee, Republiekdag is met Vryheidsdag vervang, maar dit val op 27 April. Ons het nog nooit nodig gehad om dankbaar te wees dat die Idiane hulle kos met ons gedeel het nie. Siende dat Black Friday die dag na Danksegging is, het dit nie regtig rede om te ontstaan nie. (Ek stem wel vir 52 Black Fridays 'n jaar). Ons het nooit Halloween gevier nie en Father Christmas was vir generasies goed genoeg om geskenke te kom aflewer.
Goed, goed – ek weet julle is nie lus om na my gesanik te luister nie. Dit is immers nie asof Amerika hier kom oorvat nie. Suid-Afrikaners ver-Amerikaans uit vrye wil. Nou wonder ek hoekom gaan ons nie vir goud nie? Hoekom hys ons nie die Amerikaanse vlag, sing die Stars Spangled Banner en word die 51ste staat nie?
Miskien, maar nogal iets om aan te dink.
Kyk, Amerika is nou nie die land van melk en heuning nie. Hulle het hulle deel van geweldsmisdade, maar hulle is ook baie meer oop vir die idee dat elkeen die reg het om hulle self te verdedig. Hulle onderwys is nou niks om oor huis toe te skryf nie (mits jy nou natuurlik genoeg leer om te kan skryf). Hulle gesondheidsdienste kan op verbeter word, maar is darem aansienlik beter as ons publieke hospitale. Hulle het ook maar Unies wat diegene wie se werksverrigting nie vir hulle self kan praat nie.
Aan die ander kant, bly Amerika die land van geleenthede. Dit is 'n land waar jy jou merk kan maak ongeag wie jy is of wat jy is. Amerika se ekonomie is die wêreld standaard. Op een of ander manier werk hulle land. Die publieke vervoerstelsel is veilig en min of meer betroubaar. Die infrastruktuur is prakties, veilig (tensy 'n vliegtuig daarin vlieg) en word onderhou. Hulle regering is funksioneel en moet verantwoording doen. Daar is ook aansienlik meer waarde aan 'n Amerikaanse paspoort as aan 'n Suid-Afrikaanse paspoort.
Amerika is boonop 'n Federale staat. As die 51ste staat, hoef ons nie noodwendig heeltemal volgens hulle pype te dans nie. Ons sal dus 'n sekere mate van onafhanklikheid behou. Hier is dalk waar die hele idee inmekaar duiwel. Sal ons dus nogsteeds met die huidige gemors van regering sit? Sal euwels soos BBBEE nog bestaansreg geniet?
Alles kom natuurlik met 'n prys. In die geval ons integriteit (wat ons oor het), IK en logika? Dalk is ek net te snobisties vir my eie goed.
Breinvasbrand: Wie het die huidige 50 ster vlag in 1958 op 17 jarige ouderdom ontwerp?
Breinlosbrand: God is redding (volgens my inligting)
Kategorieë : So Wroeg ons, spekskiet
Sover as wat my kennis strek, is die boom waaraan geld groei nog nie ontdek nie. Salarisse groei minimaal jaarliks. Tussen die petrolprysverhogings, inflasie, ESKOM en die vervlakste tol, is 'n verhoging net meer rede om jouself by 'n swart put af te gooi. Dan praat ons nie eers oor stakings wat jou dalk maande lank van 'n inkomste kan beroof nie.
Punt is dat 'n mens maar moet bespaar waar jy kan. Daar is goed wat noodsaaklik is, goed wat volgens jou noodsaaklik is en luukses. 'n Mens moet maar fyn na jou definisie van noodsaaklik kyk en nodige aanpassings maak. Dit is bloot die verantwoordelike ding om te doen. Anders moet jy maar kreatief raak. Of slim. Of 'n kombinasie van die twee.
Daar kan byvoorbeeld geredeneer word dat 'n gim lidmaatskap 'n luukse is. Aftrede is 'n luukse wat min kan bekostig, dus is 'n kort lewensverwagting dalk eerder 'n voordeel as 'n nadeel. Aan die ander kant, saam met jou gimkontrak kry jy gratis wifi, gratis rekenaar toegang en toegang tot die meeste Supersport kanale as dit jou ding is. Jy spaar dus op internet gebruik en sateliet televisie. Boonop kan jy by die gim stort. Behalwe dat jy elektrisiteit en water spaar, spaar jy ook jou ore van ESKOM se gesanik.
Ek weet van mense wat al hulle toestelle by die werk gaan herlaai. Werksvoordele kan seker verder gerek word. Hoekom enigsins soggens by die huis koffie maak? Jy kan verder elektrisiteit spaar om dit by die werk te doen. Verder kan jy toiletpapier bespaar om al jou toiletbesoeke tot kantoor ure te beperk.
Die vraag kan seker gevra word of 'n mens dan enigsins 'n huis (met meubels, sekuriteit ens) benodig. Dalk kan jy sommer in jou kar bly. Dink net hoe bly jy ESKOM gaan maak. Jou kar het dan ook 'n dubbel doel en kan dan as 'n uitgawe regverdig word. As jy sommer by die werk (of gim) parkeer, gaan jy minimum petrol gebruik. As jy 24 uur kan uithou, kan jy in elk geval nie van die perseel afgeskop word nie. Trek aan die begin van 'n langnaweek in.
In die somer (vir die Vaalpense) kan jy jou vuil klere in die reën hang en in die winter moet jy net seker maak jy stink nie.
Siende dat alles jou vet maak of gruwelik ongesond is, moet 'n mens dan seker nie eet nie. As jy nou opsluit daar die lyn wil trek, is dit seker 'n goeie tyd om iewers 'n tuin te begin of om jag as 'n stokperdjie op te neem. Jag met 'n pyl en boog. Jy kort geld vir 'n geweer met of sonder 'n lisensie.
Watter "af" metodes het jy om geld te spaar?
Breinvasbrand: Watter nasionaliteit is bekend daarvoor om suinig te wees?
Breinlosbrand: Olga was reg met Clementine
As daar nou twee mense van die Bybel is met wie ek kan identifiseer, is dit Petrus en Thomas. Ja, Ongelowige Thomas wat geweier het om te glo tot hy sy vinger in die spieswond kon druk. Ek verstaan presies waar daardie denke vandaan kom. Nie dat ek vanaand Bybelsake wil praat nie, kom ons volstaan maar dat ek nogal swaarsluk aan mense se slimstories. Ek oorweeg alles, maar word eers met die nodige bewyse oortuig. My bang hare het dalk uitgeval, maar my versigtiges sit nog pik.
Vreeslike lang aanloop, maar ek moet my lot vandag aan julle bekla. Sien, gewoonlik dink ek dit is nogal 'n goeie ding dat ek so katvoet is. Toe Ayesha Gaddafi my 'n paar weke terug geëpos het en vir hulp gesmeek het, het ek my daaraan afgevee. Nie omdat ek daaruit genot put om 'n ander hulp te weier nie. 'n Mens kan dit in elk geval seker nie hulp noem nie. Sy het aangebied om enige iets wat sy met my samewerking sou kry met my te deel.
Die ongeluk is dat ek sommer summier (ironies genoeg sonder enige bewyse) aangeneem het dit is spam. Ayesha het 'n goeie vier kere vir my dieselfde epos gestuur. Al wat sy gevra het is dat ek help om haar pa se fortuin in die hande te kry. Dit is nou nie of Ayesha sommer net kan instap en haar erfporsie kan opëis nie. Die CIA tel seker elke druppel wat sy piepie. Ek hoef haar maar net toestemming te gegee het om my naam te gebruik. En dan sou sy gedeel het: 50/50.
Toe vang slim sy baas. Ek stuur elke een van haar desperate eposse reguit na Junk Mail. Ek dog toe mos nog dit is spam. Ek weet Gaddafi het geld gehad, soveel as die stofkorrels in sy land en meer as genoeg om te deel. Hoekom sou Ayesha juis vir my gevra het om haar te help? Sekerlik is daar iewers 'n familievried of lojale bediende wat kan uithelp.
Die week kom ek toe mos effens te laat agter die kap van die byl. Daar is meer as R10 miljard Gaddafi kontant, goud en diamante in Suid-Afrikaanse banke. Sien, Ayesha het toe geweet wat sy doen. Plaas het sy eerder net aan my deur kom klop. Ek sou daarmee kon aftree het en alles kon doen wat ek in my wildste drome oor gedroom het.
As ek maar net op haar pleidooi gereageer het. As ek nie summier goed sonder bewyse as spam gemerk het nie. As ek maar net 'n bietjie in die mensdom geglo het.
As . . . as is gebrande hout en ek het my kanse verbrou.
Nou wonder ek: het Ayesha een van julle dalk gekontak? Ek sou jou help en ek vra net 10% van die totale wins. Dit los jou nog met 40%. 4 keer meer as Suid-Afrika se begroting. Moet nou nie suinig wees nie.
Breinvasbrand: Wanneer is Muammar Gaddafi dood?
Breinlosbrand: Olga was reg met 'n teddiebeer.
Die Vegatariese Vyand
Daar was 'n tyd wat jy 'n kind van die duiwel was as jy rondgeslaap, gesteel of gemoor het. Vandag nog is die steel en moor 'n goeie aanduiding of jy hemel of hel toe gaan. Jy mag egter slaap saam met wie jy wil, wanneer jy wil en hoe jy wil. Niemand mag waag om na jou vingers te wys nie, dit maak hulle dan satan se kloon.
Daar het egter ander goed gekom wat jou dadelik die duiwel se witbroodjie maak. Rook is deesdae een van die grootste sondes ooit. Selfs die geleentheidsdrinker binne perke word deesdae as 'n alkoholis beskou. Bewaar jou siel as jy nie emosioneel afgepers genoeg voel om 'n dier van 'n skuiling af te neem nie. Die mens hou seker daarvan om skuldig te voel en hulle het doodluiters die blaam gedra. Daar was egter een sonde waaraan hulle nie wou erken nie.
Vleis! Mense hou daarvan om op 'n gereelde basis hulle tande in 'n vleiserigheid te slaan. Die vermaninge dat dit sleg vir jou hart, cholestrol en bloeddruk is, gaan maar by die een oor in en by die ander uit. Almal weet tog dat jy proteiene moet inkry en dat vleis 'n baie goeie bron van proteiene is. Die wreedheid teenoor diere het 'n paar mense na hulle harte laat gryp. Nogtans het 'n tjoppie op die kole hulle gou van die dilemma laat vergeet. Vir die hardnekkiges, is slagpale verplig om die diere met so min as moontlik trauma te slag.
Toe begin iemand van 'n koolstofspoor te praat en daar word die vleiseters weer blameer. Die keer probeer hulle die vleiseters met 'n kwas heuning oorhaal. Sny dit net op 'n Maandag uit en red die aarde? Wie kan so 'n kreet weerstaan? Vleiseters natuurlik. Buitendien, danksy vleiseters het diere soos beeste, skape, varke en hoenders 'n kans op lewe. Was dit nie vir vleiseters nie, was daar geen mark vir hulle nie en geen rede vir hulle bestaan nie.
'n Ander strategie was benodig. Iets om mense finaal van vleis af te sit. Vleiseters is redelik kieskeurig met wat hulle eet. Natuurlik wil hulle nie donkies, perde of kangaroos eet nie. Almal het hulle standaarde. Nadat die aanvanklike gruwel verflou het, het hulle tog onthou dat vleis koning is. Niemand is dood van perd, donkies, kangaroos of enige ander diere nie. Wat die oog nie sien nie, het die hart nie seer gemaak nie. Mens kan wegkyk en bid om te vergeet (dalk met 'n bietjie alkohol waaroor mens nou minder skuldig voel).
Tog het die vegatariërs 'n troefkaart gehou. Vleis is vleis, maar mensvleis neig na kannabalisme. En daar is mensweefsel in vleisprodukte gekry. Skielik verloor vleis hulle roepkrag. Toegegee, daar is mense wat meer van nut gaan wees op 'n ander se bord, maar darem nie as jy dit moet eet nie. Al reken die kenners dit is nie gevaarlik nie, is en bly dit mensvleis.
Gelukkig beinvloed dit net maalvleis. En wors. Steak en tjops is nog pure bees, nie waar nie? As ons oumas en oupas kon wors maak, kan ons seker ook. Dan weet ons wat daar in is.
Skielik klink vleisproduksie vir eie gewin na die beste idee ooit.
Not born that lucky
Almal het seker sulke dae. Ek praat van wanneer jy iets moet doen, maar net weet dit gaan jou geduld gene beproef. Volgens die wet van gemiddeldes gaan jy wag / sukkel / tandekners. Daar is natuurlik die kans dat alles seepglad gaan verloop, maar so gelukkig is jy nie gebore nie. Maar dan was jy tog so gelukkig gebore.
Is dit net jou gelukkige dag? Wat as jy verskeie sulke gelukkige dae het? Beteken dit dan dat jy 'n pessimis of net 'n besonderse gelukkige (soos in lucky) mens is? Vier jy dit of is jy maar net stilweg dankbaar?
Was jy al ooit so gelukkig gebore?
Nie van die aarde nie
Ek lees nou die dag dat 10 % van Britte glo dat nie 'n aardling is nie. In dieselfde asem is daar mense wat vas oortuig is dat Barack Obama en Tom Cruise is van die buitenste ruim. 40% van hulle glo ook dat die regerings die bestaan van lewe op ander planete vir hulle wegsteek.
Partykeer as ek so na die mensdom kyk, kan ek verstaan dat iemand kan dink dat hulle van ander planete moet kom. Nogtans staan ek skepties. Ek is heeltemal bereid om te aanvaar dat dit wel 'n moontlikheid is. Waarskynlikheid kan ook beredeneer word tot volgende jaar. Vandag kan niemand met sekerheid sê dat daar lewe elders as op die aarde is nie. Maar tot die dag wat ek 'n opregte ruimtewese met die nodige bewyse met die hand groet bly dit vir my 'n fiktiewe idee.
Soos fiksie nou maar is, is dit nogal 'n vermaaklike idee. 'n Idee wat na goeddunke verdraai kan word hoe dit my pas. Ek het mos al lankal besluit dat as Nataniël sy eie planeet mag hê, kan ek ook. Julle ken mos die situasie wanneer jy met iemand praat en hulle is op 'n ander planeet. Dalk is dit nie net 'n uitdrukking nie. Ek glo wanneer die mense nie meer Xena verstaan nie, is ek op Phoena*. Wanneer mense nie kop of stert kan uitmaak nie, is dit omdat die koppe en sterte hulle tyd op Phoena verwyl.
Ek is nogal jaloers oor Phoena en gaan kuier net dan en wan daar. Alleen. Julle ken mos nou al die aardlinge. Alles wat hulle sien (of van hoor) wil hulle hê en trek dit dan deur hulle alies. Ek soek nie plakkers op my planeet wat alles gaan vernietig nie. Ek sal julle dus ook nie veel meer oor Phoena kan vertel nie, dit moet beskerm word teen die vrate.
Voel jy soms of jy van 'n ander planeet afkom? Laat jy aardling op jou planeet toe? Glo jy dat ruimtewesens bestaan?
Breinvasbrand: Wat is Nataniël se planeet se naam?
Breinlosbrand: Olga was reg met Wallis Simpson.
* Identiteit is verander om die planeet te beskerm.
Al is 'n mens nou nie noodwendig 'n beplanner nie, is daar gewoonlik 'n sekere verwagting van hoe jou dag gaan verloop. Jy weet wat jy min of meer met die dag gaan doen en wat die basiese verloop gaan wees. Jy weet of dit 'n gewone dag, traag dag, besige dag of krisis dag gaan wees en jy is min of meer daarop voorbereid.
Dan kom daar sekere elemente en maak seker jou lewe is nie eentonig nie. Jou verwagting vlieg by die deur in en ewe skielik moet jy aanpassings maak. Dit is nie noodwendig 'n slegte ding nie, jy verwens dit nie altyd nie – dit pas net nie by die prentjie wat in jou kop was nie.
Ek het vandag so 'n dag. Ek het geweet dit gaan besig wees en skielik is ek in 'n kop-af situasie. Ek sweer hier was gister 'n paar bose geeste wat nuwe huisvestigings gekry het. Goed wat 'n blote formaliteit moes gewees het, het skielik die dam skoon onder die eend se stert uitgehaal. Nou moet ek stoei om die dam terug te kry en natuurlik stort ek nat. Daardie arme dam gaan nooit ooit weer dieselfde wees nie.
Dit is egter gesond en dit help met verbeteringe. Om eerlik te wees, geniet ek hierdie kop-af dae. Al beteken dit dat daar rook uit my geweer se loop kom.
Maar – dit befomfaai wel my aksie lys. 'n Paar goed het in slag gebly, soos onder andere die koerant. Ek is seker julle sal my dit vergewe.
Het jy ooit sulke dae? Dae wat bose geeste mense oorgeneem het en jy skielik kastaiings uit die vuur moet krap? Is dit dalk nie bose geeste nie, maar ruimte wesens? Wat dink jy veroorsaak die dae? Krap dit jou om of geniet jy dit?